【本经】藜芦。味辛寒。主蛊毒,咳逆,泄利,肠澼,头疡,疥搔,恶创,杀诸蛊毒,去死肌。一名葱苒。生山谷。
味苦、辛,性寒,入足阳明胃、手太阴肺经。涌胸膈之痰涎,定皮肤之瞤惕。
《金匮》黎芦甘草汤,黎芦、甘草。原方失载。治病人手指臂肿动,身体瞤瞤者。以手之三阴,自胸走手,手之三阳,自手走头,经气郁遏,故结而为肿,郁而为动。郁极则身体瞤动,不但指臂而已。此缘胸有瘀浊,阻隔经气往来之路,是以如此。甘草培其中气,黎芦吐其瘀浊,以通经气也。
黎芦苦寒毒烈,善吐浊痰,兼治疥癣,杀诸虫,点痣,去瘜肉。